ועדת החינוך, התרבות והספורט, כנסת 17, פרוטוקול מספר 355, 2008-01-28 12:30

מיכאל מלכיאור: שלום וברכה.

מיכאל מלכיאור: אני מתכבד לפתוח את ישיבת ועדת החינוך, התרבות והספורט.

מיכאל מלכיאור: זאת ישיבה שלישית היום.

מיכאל מלכיאור: אנא לשבת, להירגע- -

קריאה: ברכת "שהחיינו".

מיכאל מלכיאור: כבר עשינו בבוקר, חגגנו בדברי תורה.

מיכאל מלכיאור: זה יהיה החדר הקבוע, אתם כבר תתרגלו.

מיכאל מלכיאור: ברוכים הבאים.

מיכאל מלכיאור: אני שמח שאנחנו מתאספים פה כדי לדבר.

מיכאל מלכיאור: נפגשנו כאן לא מעט בנסיבות יותר קשות לפני ובזמן השביתה.

מיכאל מלכיאור: עכשיו אנחנו במצב יותר נינוח, אבל כדי לא לגלוש למצבים שאנחנו לא רוצים להגיע אליהם אנחנו רוצים להיות מעודכנים.

מיכאל מלכיאור: היו כל מיני תאריכים למשא ומתן שנתנו בסיום השביתה ולחתימת הסכם.

מיכאל מלכיאור: התבשרתי מפי יושב ראש ארגון המורים שכבר נחתם משהו, ואנחנו נשמע מה נחתם בדיוק.

מיכאל מלכיאור: אנחנו גם קיבלנו את ההתחייבויות של הממשלה שתוך 45 יום יקבלו החלטה לגבי צמצום מספר הילדים בכיתות בכל המערכת מ-א' עד י"ב.

מיכאל מלכיאור: אגב, אני אומר מראש שנקדם פה את הצעת החוק לצמצום מספר הילדים בגנים שמשום-מה לא נכלל בהסכמים האלה.

מיכאל מלכיאור: זה כמובן, חשוב גם בגנים- -

יוסי וסרמן: יפה.

מיכאל מלכיאור: התבשרנו גם שתוך 45 יום נשמע איך יחזירו למערכת את כל השעות שקוצצו, לפחות בבתי הספר העל-יסודיים אם לא בבתי-הספר היסודיים.

מיכאל מלכיאור: אנחנו נשמח לשמוע בדיוק מה המצב.

מיכאל מלכיאור: גם לגבי המשא ומתן על כניסת ארגון המורים לרפורמה – ולא נגדיר עכשיו איזו רפורמה – אנחנו רוצים לדעת איפה זה עומד, איך זה מתקדם, והאם זה מתקדם.

מיכאל מלכיאור: חשוב לעדכן את ועדת החינוך גם אם בינתיים רק שניים מחברי הוועדה נוכחים.

מיכאל מלכיאור: אבל כולם יקבלו את העדכון מאתנו, והרבה התעניינו בשאלות הללו.

מיכאל מלכיאור: אנחנו לא רוצים להגיע למצב של דחיקת הזמן עם כל ההשלכות של זה.

מיכאל מלכיאור: נשמע את רן ארז, את יוסי וסרמן ואת משרד החינוך.

מיכאל מלכיאור: אני לא יודע אם יש עוד גורמים שצריכים לשמוע אותם.

2396: משרד האוצר.

מיכאל מלכיאור: כן, אבל אני לא רואה אותם.

2396: עופרה פה.

מיכאל מלכיאור: עפרה, סליחה.

מיכאל מלכיאור: אני שמח שאת פה.

מיכאל מלכיאור: רן, בבקשה.

רן ארז: תודה ושוב ברכות על המשכן החדש.

רן ארז: שיהיה לכם מזל לפתור פה כמה שיותר בעיות בתחום החינוך והספורט במדינת ישראל.

רן ארז: אני רוצה להודות לך, יושב ראש הוועדה על כך שאתה מתעניין, וכפי שהיית פעיל בזמן השביתה אתה רוצה להיות און-ליין גם אחרי השביתה.

רן ארז: זה מאוד חשוב, אני מודה לך על ההתעניינות שלך.

רן ארז: ב-13 בדצמבר הפסקנו את השביתה בחתימה על הסכמה עם שר האוצר ושרת החינוך.

רן ארז: ההסכמה הזאת אומרת שתוך שבוע ימים אמור להיחתם הסכם קיבוצי בדבר תוספות השכר שהוזכרו בהסכמה, אבל רצו לתרגם אותם גם להסכם קיבוצי.

רן ארז: תוך 45 יום הוועדה תחליט על דרך הפחתת מספר התלמידים בכיתות ל-32 תלמידים מקסימום; תוך 45 יום יחליטו כיצד יוחזרו שעות שקוצצו בעבר- -

מיכאל מלכיאור: אני מתעניין בזה, ושאלתי כמה ולא קיבלתי תשובה.

מיכאל מלכיאור: זה קצת כמו הוויכוח בהחלטה 242: כתוב "השעות" או "שעות".

רן ארז: כתוב "שעות".

רן ארז: טוב שאתה מתעניין, ואני אנסה לפרט את זה.

רן ארז: תוך 60 יום צריכים להיסגר הסכמים באשר לתנאי העבודה של המורים; ועד חודש יולי מקסימום צריכים להגיע לרפורמה מוסכמת.

רן ארז: אם לא נגיע לרפורמה מוסכמת עד אז השעה הפרטנית תופסק, וגם התשלום בגינו של 4.5% יופסק.

מיכאל מלכיאור: תסביר לנו לידע כללי, מה זה 60 יום?

רן ארז: 60 יום מיום 13 בדצמבר.

מיכאל מלכיאור: לא מתי זה.

מיכאל מלכיאור: תוך 60 יום, מה?

רן ארז: לסגור את תנאי העבודה של המורים, כגון: רצף בזכויות פנסיה, גמולי בגרות, משרת אם, משרת אב – הרבה דברים שהם חלק מעבודתנו היומיומית.

מיכאל מלכיאור: שהם לא חלק מההסכם הקיבוצי?

רן ארז: הם לא בהסכם הקיבוצי שבו מדובר רק על תוספת שכר.

רן ארז: תנאי עבודה מפני שלוקח הרבה יותר זמן לדון על זה, נתנו פרק זמן של 60 יום.

רן ארז: זאת אומרת שזה יהיה הסכם קיבוצי נוסף כהשלמה לראשון.

מיכאל מלכיאור: אני מזכיר שאנחנו גם לא רחוקים מ-60 יום.

רן ארז: נכון, אדוני, ואני אנסה לתת דיווח איפה אנחנו נמצאים.

רן ארז: ההסכם הקיבוצי על תוספות השכר שהיה צריך להיגמר תוך שבוע, נגמר רק ביום חמישי האחרון, לאחר קרוב לחודש וחצי.

רן ארז: היו ויכוחים שהיו קשורים למיצוי תביעות ולשקט תעשייתי, והדברים האלה נפתרו רק ביום חמישי האחרון בלילה כאשר הצדדים חתמו על ההסכם וכל הצדדים באו על סיפוקים – אנחנו בנושא של מיצוי תביעות ו"שקט תעשייתי" שלא כולל רפורמה.

רן ארז: לא רצינו להיות קשורים בידיים שנתיים ימים בלי רפורמה ובלי כל תוספת חוץ מהתוספת של עופר עיני- -

מיכאל מלכיאור: אם לא תגיעו להסכמה תוך 60 יום זה גם מגביל אתכם מבחינת ה"שקט התעשייתי".

רן ארז: יש לנו שקט תעשייתי עד סוף חודש יולי.

מיכאל מלכיאור: גם אם לא יגיעו להסכמה תוך 60 יום זה תאריך יעד כללי.

מיכאל מלכיאור: כמו שאמר רבין, אין תאריכים מקודשים.

רן ארז: בהסכם הקיבוצי החלטנו לתת שקט תעשייתי בכל הנושאים שהוסדרו באותו הסכם.

רן ארז: מה שלא הוסדר באותו הסכם, אין לגביו שקט תעשייתי.

רן ארז: לכן אם לא יהיו תוך 60 יום תנאי עבודה, כפי שהתחייבנו, אז אין לגביהם שקט תעשייתי.

רן ארז: אבל אין להניח שאנחנו נשבות על כך שלא סידרו את משרות האם או משרות האב.

רן ארז: אבל ברור בצורה שלא משתמעת לשני פנים שאם לא תהיה הסכמה לגבי הרפורמה אנחנו נמשיך להיאבק.

רן ארז: ההסכם הקיבוצי לגבי השכר נחתם עם כל הסעיפים שעמדנו עליהם ומשרד האוצר עמד עליהם, ביום חמישי האחרון; הוועדה לעניין הפחתת מספר התלמידים בכיתות אמורה לסיים את עבודתה בימים אלה, והצענו לממשלה מספר חלופות.

רן ארז: יש עדיין מחלוקת כי אנחנו דיברנו על צמצום מספר התלמידים בכיתות בפרק זמן של 6 שנים, ואנחנו שמענו את שרת החינוך מכריזה בכנס הרצליה על 10 שנים.

מיכאל מלכיאור: זאת לא הוועדה שמחליטה?

מיכאל מלכיאור: זאת הממשלה שמחליטה?

מיכאל מלכיאור: מי מחליט?

רן ארז: למעשה, אנחנו צריכים להציע לממשלה תוכנית, והממשלה צריכה להחליט אם היא מקבלת או לא מקבלת.

מיכאל מלכיאור: הוועדה צריכה להציע, והממשלה מחליטה.

מיכאל מלכיאור: זאת אומרת, גם אם הממשלה תחליט בניגוד לדעתכם, אתם חייבים לקבל את זה.

רן ארז: אני לא יכול להגיד לך ברגע זה כי אם הממשלה תבוא ותגיד שהיא רוצה להפחית את מספר התלמידים בכיתות במשך 20 שנה, לא לזה הכוונה- -

מיכאל מלכיאור: 10 שנים זה הרף העליון.

רן ארז: השרה הציעה 10 שנים, ואני התפלאתי שהיא דיברה על כך כשהוועדה עוד לא סיימה את עבודתה ועוד לא הגישה את המסקנות.

רן ארז: למעשה, אולי היא רצתה לאותת לוועדה שזה מה שהיא רוצה שנחליט.

רן ארז: אנחנו נגיש את ההמלצות, ונראה איך הממשלה תתייחס אליהן.

רן ארז: מדובר על הפחתת מספר התלמידים בכל הכיתות במערכת החינוך ל-32 מקסימום, והוויכוח כרגע הוא על פרק הזמן.

מיכאל מלכיאור: זה היה צריך להיגמר תוך 45 יום?

רן ארז: 45 יום זה בסוף השבוע הזה.

רן ארז: בנושא החזר שעות לימוד הבעיה הרבה יותר גדולה.

רן ארז: גם פה הוחלט שהוועדה תחליט תוך 45 יום איך מחזירים שעות, אבל פה מתחילה להיות בעיה.

רן ארז: על-פי התחייבות משרד החינוך ומשרד האוצר, שקיבלה תוקף של פסק דין בבית הדין הארצי לעבודה, כבר בחודש ינואר השנה צריך להחזיר 20 אלף שעות.

רן ארז: כל השאר צריך להתהוות בוועדה – איך מחזירים, וכמה מחזירים.

אדי הרשקוביץ: אפשר לתקן אותך במשהו קטן?

אדי הרשקוביץ: זה 100 מיליון שהם ערך של 17 אלף שעות ולא 20 אלף שעות.

רן ארז: אם אתה עושה חישוב לפי עלות שעה בחטיבה עליונה בלבד – י', י"א, י"ב – אתה צודק; אם אתה עושה חשבון גם לפי חטיבות ביניים אתה צודק פחות; ואם אתה עושה חשבון גם לפי בית-ספר יסודי, אתה צודק עוד פחות.

מיכאל מלכיאור: אתה אומר שזה נקבע בכסף ולא במספר שעות.

אדי הרשקוביץ: מדובר על 100 מיליון שקל.

מיכאל מלכיאור: אבל מדובר פה לא על בתי-ספר יסודיים, אלא אך ורק על מה שנוגע לארגון המורים.

רן ארז: נכון.

רן ארז: שרת החינוך פנתה אליי לפני כשבוע בשיחת עבודה בינינו, ואני שאלתי אותה למה היא לא מעבירה את השעות לבתי-הספר, ואז שמעתי איזשהו דבר חדש שקצת הדהים אותי, ואני מקווה שזה בכל זאת לא יקרה.

רן ארז: היא אמרה, למה שאנחנו נוסיף במהלך שנת הלימודים שעות למערכת החינוך כאשר כל המערכות סגורות, וכל תוספת שעות תיראה לא כל-כך טבעית; בוא נחכה עד 1 בספטמבר, ואז אני אוסיף את השעות האלה ללימודי אזרחות.

רן ארז: יש לה תוכנית חדשה שבמקום ללמד אזרחות יחידה אחת, ילמדו 2 יחידות, ולשם כך היא צריכה שעות.

רן ארז: אמרתי לה, רגע אחד, לא על זה נאבקנו?

רן ארז: אם את רוצה דבר חדש תביאי כסף מהבית- -

מיכאל מלכיאור: חוץ מזה, כל התוכנית הזאת של 2 יחידות הוחלט עליה כבר לפני שנה, אי-אפשר למכור את אותה סחורה כמה פעמים.

רן ארז: דבר נוסף, שאלתי אותה למה שנחכה עד 1 בספטמבר, הכסף הוא עכשיו.

רן ארז: זאת אומרת, עד 1 בספטמבר אני אמצא מה לעשות עם הכסף – זאת אומרת, לעשות משהו אחר.

רן ארז: מדובר ב-66 מיליון שקל כי מה שנשאר מ-1 בספטמבר עד סוף שנת הלימודים זה רק שליש מ-100 מיליון, לא הסכמנו לזה.

רן ארז: יש על זה ויכוח; אנחנו רוצים שהשעות יוחזרו כבר עכשיו.

רן ארז: מה שנלקח מילדי ישראל שיחזירו לילדי ישראל.

רן ארז: בעניין תנאי עבודה: קיימנו הרבה ישיבות משא ומתן, ובחלק גדול מהנושאים התקדמנו- -

מיכאל מלכיאור: אני עדיין רוצה להישאר בשעות.

מיכאל מלכיאור: אתם מסכימים שרק 100 מיליון שקל יוחזרו- -

רן ארז: יוחזרו לבתי-הספר.

מיכאל מלכיאור: לא יותר מ-100 מיליון.

רן ארז: לשנת 2008.

מיכאל מלכיאור: לשנת תשס"ח.

מיכאל מלכיאור: אבל אין ביניכם משא ומתן כמה יוחזר- -

רן ארז: על זה צריך לדון בוועדה תוך 45 יום.

מיכאל מלכיאור: אבל עכשיו זה נגמר.

שמואל הלפרט: בכל מקרה, זה לא 100 מיליון, זה רק 50 מיליון.

שמואל הלפרט: עברה כבר חצי שנה.

רן ארז: לא, זה מ-1 בינואר 2008 עד 31 בדצמבר 2008.

רן ארז: הוועדה שאמורה לדון בהחזר שעות לימוד למערכת החינוך עוד לא התחילה את עבודתה.

מיכאל מלכיאור: אני לא מאמין, הרי הזמן כבר עבר.

רן ארז: הדבר הזה נמשך כי לשרת החינוך יש תוכניות אחרות, ולכן העסק הזה די מתמסמס.

רן ארז: אני קבעתי עם השרה פגישה ליום ראשון הקרוב, ואחת המטרות היא לדבר על הסוגיה הזאת.

מיכאל מלכיאור: זה היה אחד הנושאים המרכזיים.

רן ארז: נכון מאוד, אדוני.

רן ארז: פתגם יפני אומר שכדי למחוא כפיים אתה צריך שתי ידיים, אי-אפשר למחוא ביד אחת בלבד.

רן ארז: לכן בנושא הזה אנחנו רוצים ללכת בטובות עם שרת החינוך ולהגיע להסכמה שגם הוועדה הזאת שאמורה לדון, על-פי ההסכם, בהחזר השעות שהיא חתומה עליו, תתחיל לעבוד.

רן ארז: בנושא תנאי העבודה: יש לנו הרבה סעיפים של תנאי עבודה שכמעט ברובם התקדמנו.

רן ארז: בחלק הגענו להסכמות, בחלק למרות ההתקדמות יש עדיין חילוקי דעות, ובחלק אחר עדיין לא הגענו להסכמות.

רן ארז: אנחנו ממשיכים לדבר, גם מחר יש לנו רשימה עם משרד האוצר בנושא הזה.

רן ארז: אני לא יכול להגיד שלא מוצאים בעניין זה אוזן קשבת במשרד האוצר.

רן ארז: יש התקדמות, אינני יכול לומר שלא.

רן ארז: אני לא חושב שלאחר שההסכם הקיבוצי נחתם, והדברים המשמעותיים מצאו את פתרונם, כמו השקט התעשייתי ומיצוי, שמשרד האוצר יערים קשיים או ימשוך את הזמן דווקא בדברים הפחות קשים וכבדים.

רן ארז: לכן אנחנו מחכים לדעת מה ההחלטה הסופית בעניין הפחתת מספר התלמידים בכיתות, מחכים לתחילת עבודת הוועדה שצריכה להחליט איך מחזירים את השעות, וכמובן, דין ודברים על הרפורמה.

רן ארז: בעניין הרפורמה אנחנו הקמנו ועדות של מורים, מנהלים ומפקחים בשיתוף משרד החינוך – כי אנחנו לא רוצים לעבוד לבד – כדי לנסות לעבד את הנושאים שאנחנו רוצים שיהיו בתכני הרפורמה.

רן ארז: לעניות דעתי, ייקח עוד כחודש-חודשיים עד שנחליט לגבי תכני הרפורמה, והמסגרות של הרפורמה יהיו, מטבע הדברים, גם בדיון משותף עם משרד האוצר, כי מסגרות זה גם עניין של תקציב, ותוכן זה עניין יותר פדגוגי, ומשרד האוצר הודיע שהוא מפסיק להתערב בנושאים הפדגוגיים ומשאירים הכול למשרד החינוך.

רן ארז: באשר לנושאים הכלכליים ברור שיש להם מה לומר.

רן ארז: יש להם גם כן נציג או משקיף באותם דיונים שאנחנו מדברים עם משרד החינוך על הנושאים הפדגוגיים של הרפורמה כי מטבע הדברים לכל החלטה פדגוגית יש גם השלכות כלכליות.

מיכאל מלכיאור: מה זה החלטה פדגוגית?

רן ארז: כמה שעות יעבדו המורים ברפורמה, זאת המסגרת, זה עניין כלכלי; ומה הם יעשו בשעות האלה זה פדגוגי פר אקסלנס.

מיכאל מלכיאור: מה הם יעשו אם יהיו קבוצות פרטניות.

רן ארז: ומה יהיו סמכויות של המנהלים ושל המפקחים – כל מיני דברים ששייכים ממש להיבטים הפדגוגיים של עבודתנו.

רן ארז: לעומת זאת אם בגלל שינוי פדגוגי יש שינוי בגמולי בגרות או יש צורך בשינוי בדבר אחר שיש לו משקל כלכלי, ברור שלמשרד האוצר יש מה לומר.

מיכאל מלכיאור: תודה.

מיכאל מלכיאור: אחרי שהם אומרים, שגם ישלמו.

מיכאל מלכיאור: זאת הבעיה עם משרד האוצר- -

רן ארז: הם בדרך כלל אומרים כך שהם לא יצטרכו לשלם.

מיכאל מלכיאור: יש לי עכשיו פרשה גדולה מאוד עם משרד האוצר, זה פשוט לא ייאמן.

מיכאל מלכיאור: במדינות אחרות קוראים לזה "פוטש": אחרי שיש הסכמות עם משרד האוצר ועם משרד החינוך על חוקים ועל חתימות, והכול נאמר לפרוטוקול, משרד האוצר בא אל משרד החינוך ואומר שמכיוון שיש חוק הוא לא ישלם כלום.

שמואל הלפרט: מכניסים את זה לחוק ההסדרים.

מיכאל מלכיאור: הם ניסו לעשות את זה, הם לא הצליחו.

רן ארז: מניסיוננו כאיגוד מקצועי למדנו להבין שיש הסכמות, ואחרי מרחק רב יש ההסכם, ואחרי שיש לך הסכם, זה היישום שהמרחק אליו הוא גם גדול.

רן ארז: כלומר בין זה לזה לזה יש תמיד ניסיון למסמס את הדברים.

מיכאל מלכיאור: אני מודה לך.

מיכאל מלכיאור: קיבלנו ממך תמונה רחבה.

מיכאל מלכיאור: אנחנו מברכים על הדברים שהגיעו בהם להסכמות, ובפרט אם זה הסכמות ששני הצדדים שמחים איתם, מי אנחנו שלא נשמח?

מיכאל מלכיאור: לפני שנשמע את הממשלה, נשמע את יוסי וסרמן.

יוסי וסרמן: אני מעדיף לשמוע קודם את הממשלה, ואני אחריהם.

רן ארז: שכחתי לומר עוד משפט; אנחנו התחייבנו להחזיר את ימי השביתה כדי שההפסד לתלמידים יהיה אפסי, ועשינו גם תוכנית של החזר ימים ושעות שבהם שבתנו כדי שההפסד יהיה- -

מיכאל מלכיאור: ההפסד לא יהיה אפסי.

רן ארז: מינימלי.

מיכאל מלכיאור: מינימלי כן, אפסי – לא.

מיכאל מלכיאור: יש הפסד מאוד גדול לתלמידים.

מיכאל מלכיאור: מנחם, בבקשה.

2396: רן הציג את הדברים כפי שהם.

2396: אני מציע שעפרה בר-טוב, סגנית בכירה לממונה על השכר שמובילה את המשא ומתן תציג את הדברים.

מיכאל מלכיאור: אני רק רוצה לשאול אותך.

מיכאל מלכיאור: מאוד הדאיג אותי מה שרן אמר לגבי החזר השעות.

מיכאל מלכיאור: פה יש אינטרס לא רק של ארגון המורים, אלא של כלל הציבור ושל הכנסת, ואנחנו מאוד רוצים לראות ש-248 אלף השעות שנלקחו מהמערכת וגרמו לחלק גדול מהבעיות, יוחזרו למערכת – גם לבתי הספר התיכון וגם לכלל המערכת.

מיכאל מלכיאור: אני לא מבין איך יכול להיות שבכלל לא ישבו על זה כשהשבוע צריך לגמור עם זה.

2396: כולנו שותפים לצורך, אני מבקש מאדי, סמנכ"ל כלכלה ותקציבים, שיעדכן בעניין.

אדי הרשקוביץ: יש שני דברים: קודם כול הייתה החלטה על 100 מיליון, וזה מוגדר.

אדי הרשקוביץ: זה בעצם ההסכם.

רן ארז: שרת החינוך אמרה שהיא עוד לא קיבלה את הכסף.

אדי הרשקוביץ: זה נכון, אנחנו כרגע במשא ומתן עם האוצר כדי לקבל, אבל אין בהסכם שום דבר מעבר ל-100 מיליון, לא ידוע לי מעבר לזה.

אדי הרשקוביץ: לכן אני לא רוצה לדבר על שעות שאינן קיימות.

רן ארז: 100 מיליון זאת ההתחייבות ל-2008.

מיכאל מלכיאור: זאת ההתחייבות לתשס"ח – אני מדגיש את זה כי 2008 כולל גם את שנת הלימודים הבאה.

רן ארז: עד דצמבר.

אדי הרשקוביץ: מאחר שמדובר על 17 אלף שעות, אז זה 17 אלף שעות בבסיס תקציב משרד החינוך לשנה זו ולהמשך.

מיכאל מלכיאור: לפי מה שאתה אומר, לוועדה אין שום פונקציה.

מיכאל מלכיאור: כי לפי הכרזות שהיו בסיום השביתה, אני הבנתי שדובר על החזר.

מיכאל מלכיאור: 100 מיליון שקל הובטחו לפני הרבה זמן- -

רן ארז: ב-9 בנובמבר בבית הדין לעבודה.

מיכאל מלכיאור: אתה זוכר בדיוק, עוד יותר טוב.

מיכאל מלכיאור: אבל ההסכמה בסוף, אחרי התערבות של ראש הממשלה, הייתה על הרבה מעבר ל-100 מיליון השקלים האלה.

מיכאל מלכיאור: הבנתי שיהיה משא ומתן על החזר כלל השעות למערכת כמו בעניין צמצום התלמידים בכיתות.

מיכאל מלכיאור: בשני הנושאים האלה הכוונה הייתה שהממשלה תשב ותגדיר מתי.

מיכאל מלכיאור: ברור שלא הכול יהיה השנה, אבל הכוונה הייתה שהיא תגדיר איך היא מחזירה את כלל השעות שנלקחו מהמערכת.

אדי הרשקוביץ: לי לא ידוע.

מיכאל מלכיאור: מה זה, לא ידוע לך?

מיכאל מלכיאור: אולי לא הבנתי.

רן ארז: אדוני, יש שתי התחייבויות: ההתחייבות הראשונה של משרד האוצר ושל משרד החינוך בבית הדין בפני השופט סטיב אדלר של-2008 מחזירים את המנה הראשונה של 100מיליון.

רן ארז: במתווה של 13 בדצמבר שר האוצר ושרת החינוך חתמו נוסף לכך על ה-45 יום איך מחזירים את הכול.

מיכאל מלכיאור: חסרה כאן המנה העיקרית.

אדי הרשקוביץ: אני מוכן לבדוק את זה.

מיכאל מלכיאור: מה זה, מוכן לבדוק את זה?

מיכאל מלכיאור: אתה צריך לבוא לוועדת החינוך כדי לשמוע דבר שכל עם ישראל שמע ב-13 בדצמבר?

מיכאל מלכיאור: אני מכיר אותך מספיק שנים, זה לא יכול לבוא לך כהפתעה גדולה.

אדי הרשקוביץ: לי לא ידוע על מסמך רשמי שבו כתוב שיש מעבר ל-100 מיליון.

אדי הרשקוביץ: יכול להיות שיש הבנות, אבל לא רשום בשום מקום.

מיכאל מלכיאור: אם יש הבנות, תתחילו- -

אדי הרשקוביץ: לא אמרתי שיש הבנות, אמרתי שיכול להיות שיש הבנות.

אדי הרשקוביץ: לי לא ידוע באופן רשמי שיש החלטה על סכום מעבר ל-100 מיליון.

מיכאל מלכיאור: מנחם, אתה יכול להגיד מה ידוע לך בתחום הזה?

עפרה בר טוב: גם אני לא מכירה את זה.

2396: גם עפרה לא מכירה את זה- -

שמואל הלפרט: אדוני היושב ראש, כמה שעות קוצצו בסך-הכול?

מיכאל מלכיאור: 248 אלף שעות מכיתה א' עד י"ב.

מיכאל מלכיאור: מתוכם – כ-110 אלף בחינוך העל-יסודי, והיתר ביסודי.

מיכאל מלכיאור: אף אחד לא מכיר שום דבר כזה?

2396: אני לא מכיר דבר כזה.

מיכאל מלכיאור: אז בשביל מה צריך לעשות ועדה בכלל?

2396: אנחנו זה לא העניין, אדי צריך להכיר.

2396: אם אדי לא מכיר, זה לא קיים.

רן ארז: אני אדאג לשלוח לכם צילומים.

מיכאל מלכיאור: אני רואה שלא עמדת על זה.

מיכאל מלכיאור: כשיש דברים לעמוד עליהם, אתה יודע לעמוד.

רן ארז: אדוני, אני יודע שכשאתה יורה על הרבה מטרות, אתה בסוף לא פוגע בכלום.

רן ארז: התמקדתי בשלוש נקודות: החזר שעות, הסכם קיבוצי והפחתת מספר התלמידים בכיתה.

רן ארז: עכשיו כשהורדנו את הדברים האלה מהשולחן קל לנו יותר להתמקד בכל השאר.

רן ארז: אבל לא הזנחתי, כי הזכרתי להם את זה כל הזמן.

מיכאל מלכיאור: מאוד חשוב לנו הנושא.

מיכאל מלכיאור: נשמע את משרד האוצר.

עפרה בר-טוב: אין לי הרבה מה להוסיף על הדיווח שרן נתן.

עפרה בר-טוב: הוא נתן דיווח מקיף, ממצה ומדויק.

עפרה בר-טוב: אנחנו צריכים לגמור תוך 60 יום את הנושאים שלנו.

עפרה בר-טוב: אני מקווה שנסיים אותם.

עפרה בר-טוב: הכיוון הוא נכון, ביתר הדברים יש כבר הסכמות ונחתמו ההסכמים.

עפרה בר-טוב: חוץ מזה נשאר להתקדם לעולם של רפורמה.

עפרה בר-טוב: אחרי שנגמור את הנושאים בתחום תנאי השירות נגיע גם לזה.

שמואל הלפרט: תוספת של גם לשנה הבאה?

עפרה בר-טוב: אני לא מאגף תקציבים, אני לא יכולה להתייחס לזה.

מיכאל מלכיאור: היא מהממונה על השכר.

מיכאל מלכיאור: הבנו את הנקודה וליבנו את זה.

מיכאל מלכיאור: אני מברך על ההתקדמות.

מיכאל מלכיאור: נעקוב אחרי מה שעוד לא נעשה.

מיכאל מלכיאור: למשרד החינוך הרי יש אינטרס גדול שהשעות האלה יוחזרו, אז כדאי מאוד להיכנס לעובי הקורה ולעמוד יחד עם התביעה של ארגון המורים שלי היה מאוד ברור שהוא חלק מהסיכום של השביתה.

מיכאל מלכיאור: בשביל להחזיר 100 מיליון לא צריך להקים ועדה ולהביא מסקנות תוך 45 יום.

2396: הוועדה של המשא ומתן, כפי שרן הציג וכפי שעפרה ואני אמרנו, הייתה בה התקדמות בדברים מאוד משמעותיים בהובלה של עפרה.

2396: נושא 100 מיליון ברור לנו, הוא יהיה ויתקיים- -

שמואל הלפרט: השאלה היא מתי זה יתחיל.

שמואל הלפרט: זה יתחיל השנה או רק בשנה הבאה כמו שהשרה רוצה?

אדי הרשקוביץ: 100 מיליון, זה יהיה השנה.

אדי הרשקוביץ: מ-1 בינואר.

שמואל הלפרט: 1 בינואר או 1 בספטמבר?

מיכאל מלכיאור: זה לא בא כדי לשלם פגמים אחרים שיש.

אדי הרשקוביץ: זה 100 מיליון שקל שמיועדים לשעות הוראה.

אדי הרשקוביץ: זה יתחיל מ-1 בינואר.

אדי הרשקוביץ: ביום רביעי אנחנו אצל הממונה על התקציבים באוצר כדי לקבל את אותם 100 מיליון שקל.

מיכאל מלכיאור: אנחנו לא מנהלים פה משא ומתן, ובפרט אם זה הולך טוב.

מיכאל מלכיאור: אדי, כדאי לך להיכנס יותר לעומק הדבר.

מיכאל מלכיאור: הרי עניין האזרחות שרן סיפר עליו הוא דבר שהתבשרנו עליו כבר לפני שנה; שתהיה עוד יחידה לאזרחות בבתי-הספר התיכון, ואנחנו מאוד מברכים ושמחים על כך.

מיכאל מלכיאור: בעקבות היחידה הזאת יש כל מיני תביעות אחרות של הכנסת, למשל יחידה אחת לערבית וללשון עברית – דברים שהם חשובים ונדחו מכיוון שנותנים את כל הכסף ליחידה באזרחות.

מיכאל מלכיאור: אבל אי-אפשר עכשיו לקחת מהכסף הזה שצריך להחזיר ממנו מה שנלקח מהמערכת, וגם לשלם באותו כסף.

מיכאל מלכיאור: קשה לעשות את זה.

מיכאל מלכיאור: אני מבין את הטרוניה של רן בעניין הזה אף על פי שאנחנו, כמובן, מאוד תומכים בזה.

רן ארז: זאת שיטה ישראלית, אדוני.

רן ארז: כשמרכיבים מפלגות ורוצים לשים אישה וגם מזרחית וגם מהפריפריה, אז לוקחים אישה מהפריפריה שהיא גם מזרחית, וענו לכל השאלות.

יוסי וסרמן: אנחנו נמצאים בהליך של משא ומתן בין משרדי האוצר והחינוך על רפורמה "אופק חדש" במערכת החינוך.

יוסי וסרמן: זוהי רפורמה שאנחנו והממשלה שותפים לה.

יוסי וסרמן: המשא ומתן מתקיים באופן מתמשך, ואני מעריך שבתוך חודש וחצי-חודשיים נגיע לסופו- -

מיכאל מלכיאור: היה צריך להיות משהו ב-1 בדצמבר.

יוסי וסרמן: לא, היו שלבים, אדוני.

יוסי וסרמן: השלב הראשון היה חתימה על המתווה ב-15 במאי; חתימה על הסכם ב-8 בספטמבר; ב-15 בדצמבר או סיום ההסכם, חידושו או הארכתו.

יוסי וסרמן: אנחנו ממשיכים לנהל משא ומתן- -

מיכאל מלכיאור: אתם חתמתם על 15 בדצמבר?

יוסי וסרמן: לא.

יוסי וסרמן: אנחנו נחתום על הארכה לאחר שנסכם מספר דברים עקרוניים בעינינו.

יוסי וסרמן: היות שהרפורמה בעינינו היא של פעם אחת ב-60 שנה, ואנחנו רואים את עצמנו כנציגים המורים הנוכחים וכן של המורים העתידיים במערכת החינוך במדינת ישראל, אנחנו מקפידים שכל פרט יהיה ברפורמה הזאת.

מיכאל מלכיאור: זאת אומרת אתה אומר שיש משא ומתן שוטף על פסים חיוביים ומגיעים להסכמות, אבל זה לוקח יותר זמן מכיוון שאתם דואגים גם לעולם הזה וגם לעולם הבא.

יוסי וסרמן: אנחנו לא טוענים לעולם הבא, אנחנו טוענים לימים הבאים של מערכת החינוך.

יוסי וסרמן: אדוני הרי יודע שמאז שהמדינה קמה לא נעשה במערכת החינוך כמעט שום דבר; עכשיו אנחנו מנסים לעשות משהו, ונקווה שגם נצליח.

יוסי וסרמן: הדברים שאנחנו דורשים עולים כסף, אפילו כסף גדול.

יוסי וסרמן: הדברים לוקחים זמן, לנו יש זמן, אנחנו לא ממהרים.

יוסי וסרמן: נעשה את זה בצורה טובה.

יוסי וסרמן: ההתנהלות של משרד האוצר ומשרד החינוך היא חיובית, ואנחנו מקווים גם להצליח.

מיכאל מלכיאור: אני בטוח שמשרד החינוך נהנה לשמוע גם דברים חיוביים.

יוסי וסרמן: אני מאוד מרוצה מהקביעה המדינית שיש לתת עדיפות לגיל הרך, ואני גם יודע שבקרוב תהיה גם החלטה לגבי גני הילדים, אבל זה טוב שאדוני יהיה שותף בפעילות לקראת הנושא הזה.

יוסי וסרמן: 20 ילדים בכיתה בכיתות א', ב' זאת מדיניות חשובה- -

מיכאל מלכיאור: יוסי, זה כבר חוק שחוקקנו מזמן.

יוסי וסרמן: אני מברך את אדוני על כך שהחוק הזה חוקק.

יוסי וסרמן: אני יודע בדיוק מי חוקק- -

מיכאל מלכיאור: זה מין תהליך.

מיכאל מלכיאור: אחרי שיש חוק, יש דיונים מתי, ואם בכלל רוצים לקיים את החוק.

מיכאל מלכיאור: זה מין דבר מאוד מיוחד.

יוסי וסרמן: אני מודה למי שיזם את החוק.

יוסי וסרמן: אותי מעניינת השורה האחרונה שאנחנו מגיעים לדבר חיובי וחשוב בכל מה שקשור להפיכת הפירמידה ולביסוס החינוך בגיל הרך, שהוא יסוד היסודות.

יוסי וסרמן: מה שנעשה לטובת גני הילדים יהיה המשך הפעילות הזאת.

יוסי וסרמן: תודה.

מיכאל מלכיאור: אני מקווה.

מיכאל מלכיאור: זה עוד לא הגיע לסיכום, אבל אנחנו מאוד רוצים לקדם את הנושא הזה.

2396: אני רוצה להודות לארגוני המורים; להודות ליוסי על תיאור האווירה הפורה, היא באמת כזאת.

2396: כמובן, הקרדיט מגיע לעפרה בר-טוב שמובילה את המשא ומתן- -

יוסי וסרמן: נכון.

מיכאל מלכיאור: אמרת כבר 4 פעמים תודה לעפרה.

2396: אני אסביר לך למה.

מיכאל מלכיאור: אני שמח שזה כך, אני מצטרף לכך- -

עפרה בר-טוב: אתה צריך לברך על זה.

מיכאל מלכיאור: אנחנו בירכנו, אבל- -

2396: רציתי שהיושב ראש יידע שבניגוד לציפיות יש לנו שיתוף פעולה טוב עם האוצר.

2396: אבל יש נקודה אחת, ולכן שיבחתי הפעם את עפרה.

2396: יש לנו מחלוקת משמעותית מאוד בנושא התשתיות.

2396: בכל הנושאים הקטנים שהיו עם הסתדרות המורים הם העלו באופן ברור מאוד את נושא התשתיות על סמך ניסיון של שנים רבות, והם מעלים את זה עכשיו.

2396: אנחנו חושבים שהתשתיות מתוקצבות באופן מאוד לא ראוי, ואנחנו יכולים למצוא את עצמנו בצד אחד עם הסתדרות המורים - -

מיכאל מלכיאור: - - - יש 10 מיליארד וכל התשתיות.

מיכאל מלכיאור: אני קורא את המודעות שאתם שולחים לעיתונים- -

2396: התקציב קיים, והכסף קיים כפי שמפרסמות המודעות.

2396: אני לא קורא אותן, אבל מה שכתוב שם, כנראה, נכון.

מיכאל מלכיאור: אי-אפשר לא לקרוא אותן, כי זה עמודים שלמים בכל העיתונים.

2396: אפשר לא לקרוא את העיתון.

2396: יוסי, אתה רוצה להסביר את המצוקה שלכם בנושא התשתיות?

יוסי וסרמן: אני לא צריך להסביר, אני פשוט מתנה שללא שיפור התשתיות אי-אפשר לדבר על רפורמה ועל הארכת השהות של התלמידים בבתי-הספר.

יוסי וסרמן: אם למורה אין פינה ממוחשבת לעבודה; אם לתלמידים אין התנאים הבסיסיים- -

מיכאל מלכיאור: אבל זה אמרתם לפני שהרפורמה בכלל נכנסה- -

יוסי וסרמן: יש התחייבות של משרד החינוך עם מכתב נלווה להסכם, מהמנכ"ל.

מיכאל מלכיאור: אני כבר חשבתי שאנחנו מעבר לזה.

יוסי וסרמן: זאת אחת הסיבות, לשאלתך, למה אנחנו מנהלים משא ומתן.

יוסי וסרמן: אנחנו לא נחתם על רפורמה לפני שהיא תהיה – לא אומר מושלמת, אבל כמעט מושלמת.

מיכאל מלכיאור: אפילו בדברת היה ברור שכל בית-ספר שנכנס לרפורמת דברת ישקיעו קודם חצי מיליון שקל - -

יוסי וסרמן: זה נאמר על כל בית-ספר או על מערכת החינוך כולה?

מיכאל מלכיאור: כל בית-ספר, לפחות חצי מיליון שקל להכנת תשתיות.

יוסי וסרמן: אז כולם היו אמורים להיכנס.

מיכאל מלכיאור: אני פשוט זוכר את זה.

מיכאל מלכיאור: אי-אפשר לעשות, לילדים אין אפילו שירותים בהרבה מקומות.

יוסי וסרמן: ללכת לשירותים זה לא קשור לרפורמה, לשירותים הולכים גם לפני רפורמה.

מיכאל מלכיאור: אבל הבנו שילדים יכולים להחזיק את עצמם ולא ללכת לשירותים.

יוסי וסרמן: כנראה, אתה לא מודע שגם היום מאות רבות של בתי-ספר ואלפי תלמידים לומדים עד שעות מאוחרות – גם ביסודי, גם בחטיבה וגם בתיכון – עם אותם שירותים.

יוסי וסרמן: אנחנו רוצים לשפר את זה ולתקן את זה ולהוסיף.

מיכאל מלכיאור: גם בנושא של הפינה למורים.

מיכאל מלכיאור: צריכים להיות תנאי עבודה נאותים למורים.

2396: אנחנו רואים עם הסתדרות המורים את נושא התשתיות עין בעין, ואנחנו שותפים למאבק.

רן ארז: היום זה יטופל שוב.

מיכאל מלכיאור: האם יש לאורחים הנוספים שיש כאן להוסיף לדברים לפני שאסכם את הישיבה?

יעל גור און: אני יעל מ"מורים דרך".

יעל גור און: בעקבות השביתה אנחנו מנסים לקדם מעורבות של מורים ברפורמה ולהציג את נקודת המבט של המורים מהשטח.

יעל גור און: נושא התשתיות הוא נושא מאוד בוער.

יעל גור און: אני שותפה למה שנאמר פה, ואם יש דרך להשתתף במאבק למען התשתיות נשמח לקחת בזה חלק.

יעל גור און: שנית, לגבי השאלה על התקציב, האם הוא ייכנס השנה או בשנה הבאה, אולי זאת לא הערה שראוי להעיר אותה, אבל מהיכרותי את המערכת אם הוא ייכנס השנה אנחנו לא נראה ממנו כלום.

יעל גור און: כלומר לוקח לבתי-ספר זמן להתארגן ולא משנה באיזה שעות יצבעו אותו, אני באופן אישי כמורה בשטח לא אצליח להשתמש בשעות האלה.

מיכאל מלכיאור: למה לא?

מיכאל מלכיאור: אם ייתנו לך שעות לחלק כיתה לשניים, למה את לא יכולה לעשות את זה?

יעל גור און: בגלל השביתה בתי-הספר בשלב הזה נמצאים במרוץ לקראת הבגרויות- -

מיכאל מלכיאור: אבל זה יעזור להם במרוץ הזה.

מיכאל מלכיאור: חוץ מזה, פעם למדנו שלא כל מטרת החינוך זה הבגרויות- -

קריאות: הלוואי.

מיכאל מלכיאור: - - חשבנו שזה אכן כך.

יעל גור און: השנה אנחנו בשנה מיוחדת.

מיכאל מלכיאור: אבל גם בית-ספר שנמצא במרוץ ושחסרים לו כל-כך הרבה ימים, אם הוא מקבל חבילה של שעות כך שהוא יכול לחלק לשניים כדי לעזור בהכנה לבגרות, למה לא לעשות את זה עכשיו?

יעל גור און: אולי זה בלתי אפשרי, אבל אני אישית לא הייתי נותנת שעות למקום בלי לדעת איך הוא עושה את זה.

יעל גור און: כלומר, לא לתת את השעות אפריורית ולהניח שזה קורה, אלא לבדוק איך זה קורה.

מיכאל מלכיאור: בסדר, חלק מהעניין הוא לבדוק איך זה קורה.

רן ארז: כל שעות התקן שניתנות לבית-הספר ניתנות ונותנים על זה דין וחשבון.

רן ארז: מחלקים אותן לפי צרכי בית-הספר בפיקוח משרד החינוך.

רן ארז: זה לא הפקרות.

מיכאל מלכיאור: זה ברור לגמרי.

עירית פררה: גם אני מ"מורים דרך".

עירית פררה: אני רוצה להסביר מה זה "מורים דרך": אנחנו קבוצה של מורים מהארגון ומההסתדרות שהרגשנו שאנחנו רוצים להיות יותר מעורבים.

עירית פררה: זה קם תוך כדי השביתה – ארגונים קמו בכל הארץ בהרבה מאוד חדרי מורים.

עירית פררה: אנחנו מאזור השפלה.

עירית פררה: אני לא כל כך יודעת למי אני מפנה את זה, אבל חשוב לי כי יושבים כאן כל האנשים שמעורבים בחינוך במדינה, וחשוב לי לומר את זה- -

מיכאל מלכיאור: כמעט כולם יושבים פה.

עירית פררה: הרבה אנשים חשובים אני רואה.

מיכאל מלכיאור: מיוצגים פה, לפחות.

עירית פררה: אחד הדברים הטובים שקרו בשביתה הוא שהמורים הרימו ראש, ויש להם מה להגיד, והם רוצים להגיד, מה ששנים לא קרה לנו.

עירית פררה: אנחנו עסוקים בלרדוף אחרי עצמנו, ולא קמנו לבדוק מי אנחנו ומה אנחנו.

עירית פררה: אנחנו מרגישים שאין לנו מספיק במה.

עירית פררה: גם המרחבים הפתוחים שפתחו במשרד החינוך וגם ארגון המורים שמנסה לעשות – לא מספיק מורים מוזמנים לשם, לא מספיק מורים יכולים להגיע למקומות האלה כדי להשפיע.

עירית פררה: יש הרבה מאוד דברים יפים שמורים רוצים לומר, כי כמו שאמרת – לא רק מלמדים לבגרות.

עירית פררה: כבר שנים אנחנו הרי מלמדים לבגרות, ואנחנו כולנו רוצים לא רק ללמד לבגרות.

עירית פררה: יש למורים רעיונות מאוד יפים איך לעשות את זה, דברים פרקטיים, ואין לנו מספיק במה.

עירית פררה: אין לנו איפה, ואנחנו לא מספיק מוזמנים.

עירית פררה: אני אחראית על אתר אינטרנט, והמון מורים פונים אליי.

עירית פררה: הקמנו את זה סתם מהכסף שלנו, אספנו כסף ופתחנו- -

מיכאל מלכיאור: אחד הדברים החיוביים שגם אני ראיתי תוך כדי השביתה היה התארגנויות של הרבה מאוד מורים בשביל לתמוך במטרות השביתה וגם לעזור להגדיר את מטרות השביתה ולעזור לארגון.

מיכאל מלכיאור: כך גם מורים התארגנויות של מורים מהסתדרות המורים.

מיכאל מלכיאור: זה צריך להיות דבר מבורך.

מיכאל מלכיאור: יש פה עניין של "דמוקרטיה משתפת".

מיכאל מלכיאור: אני בהחלט חושב שזה טוב גם לאור מה שרן סיפר שיש קבוצות דיון וגם המנכ"לית סיפרה לי בפגישה האחרונה שהיא יוזמת "מרחב פתוח"- -

עירית פררה: ל"מרחב הפתוח" מעט מאוד מורים מגיעים.

מיכאל מלכיאור: אז בואו נברך קודם כול על דבר שלא היה עד עכשיו- -

2396: מעולם המורים לא היו כל כך מעורבים כמו בשנה זו.

עירית פררה: נכון.

מיכאל מלכיאור: - - וגם להגיד לגורמים האחראים פה מארגון המורים וגם למנכ"לית שאנחנו חושבים שזה טוב שהיא עושה את זה, ושיש דרישה לכך ממורים שרוצים לאפשר את השיח הזה כדי שיהיה כמה שיותר רחב ומשתף.

מיכאל מלכיאור: זה יכול רק להועיל ולחזק את המוטיבציה אצל המורים שבסופו של דבר צריכים לשאת באחריות לתוצאות של השיח הזה יחד עם התלמידים.

מיכאל מלכיאור: לכן כדאי לשתף כמה שיותר.

עירית פררה: אני רוצה לחדד את זה קצת.

עירית פררה: בדוברת ראינו שעשו דברים מאוד יפים, אבל השטח לא היה מוכן לשמוע את זה, כי זה נעשה כל-כך בלי המורים, כך שגם אם היו שם דברים טובים בקושי היינו מסוגלים לשמוע את זה.

גד דיעי: לא הבנתי, מה עשו בדברת?

גד דיעי: היו דברים שנעשו בדברת?

עירית פררה: היו הצעות יפות, אבל בתור מורים לא היינו מסוגלים לשמוע את זה כי לא עירבו אותנו מספיק.

מיכאל מלכיאור: חלק מהבעיה בדברת הייתה לעשות דברים בכוחנות, להפיל על המערכת, ולא לשתף.

מיכאל מלכיאור: במקרה הזה לא שיתפו בכלל את הארגונים- -

יוסי וסרמן: אם היו משתפים אותנו, היינו היום בדברת.

עירית פררה: אבל לא רק את הארגונים – לא רק אותך מר וסרמן, ולא רק אותך, רן ארז.

עירית פררה: אני אומרת את זה מתוך כבוד אל שניכם.

עירית פררה: אני מכבדת מאוד את המאבק שהובלתם ועשיתם, אבל לי יש מה להגיד.

עירית פררה: אני בשטח זאת שמלמדת, תנו לי הזדמנות.

מיכאל מלכיאור: הנקודה ברורה, נקלטה ומקובלת.

2396: מעולם המורים לא היו מעורבים כמו בשנה האחרונה.

2396: גם רן מקים ועדות שבהן הוא משתף מורים.

2396: בזכות או בגלל המאבק שהיה לנו עם ארגוני המורים כל מורי ישראל כמעט ראו את השרה, את המנכ"לית, את הסמנכ"לים, את מנהלי המחוזות, את ראשי הארגונים בכל הקרקסים הנודדים שרצו בין בתי-הספר.

2396: אני אומר באופן המפורש ביותר: אנחנו ממשיכים לעבוד דרך ארגוני המורים, וכך אנחנו מחויבים לעשות.

2396: אנחנו נשמע את קול המורים, נכבד, אבל העבודה שלנו בכל רפורמה ובכל שינוי שיהיה – יהיה באמצעות נציגי ארגוני המורים.

מיכאל מלכיאור: זה גם ברור.

מיכאל מלכיאור: אף אחד לא חולק על זה שהם צריכים לנהל את המשא ומתן.

מיכאל מלכיאור: יחד עם זה כמה שפחות מנחיתים על המערכת זה יותר טוב ויותר משתף.

מיכאל מלכיאור: גם לי הייתה הזדמנות במהלך השביתה לדבר עם אלפי מורים, וזה היה מאוד מעודד; במיוחד מורים צעירים שאף אחד לא יכול להאשים אותם שנכנסו להוראה בגלל השכר.

מיכאל מלכיאור: ברור שלא יכולים להגיד כך היום על מורים במדינת ישראל.

מיכאל מלכיאור: ברור שהם נכנסו בגלל אידיאלים ומאוד תמכו במאבק של הארגון שלהם ורצו לעזור להגדיר את הצרכים.

מיכאל מלכיאור: זה רק יכול לחזק.

מיכאל מלכיאור: אף אחד לא צריך לפחד מזה, להפך.

יהודה סקר: אני מסכים עם מנחם כהן שנוח לעבוד דרך הארגון.

יהודה סקר: אבל יש גם מועצות תלמידים וארגון הורים, ואתם צריכים להיות קשובים גם לדברים האלה.

יהודה סקר: חבל שהשרה לא קשובה לא לתלמידים ולא להורים.

2396: עם כל הכבוד, אפשר להאשים אותה בהרבה דברים, אבל אי-אפשר להאשים אותה בחוסר קשב.

מיכאל מלכיאור: אתה רוצה לפרט במה אפשר להאשים אותה?

2396: ממש לא, אבל אפשר להאשים אותה שהיא לא קשובה?

2396: היא סופר סובלנית ויושבת עם כל הארגונים היציגים.

2396: אין כמעט ארגון שביקש לשבת איתה ולא ישב איתה שעות.

2396: להגיד עליה שהיא לא קשובה זה הזוי.

יהודה סקר: אמרתי, לא מספיק קשובה.

מיכאל מלכיאור: אני חושב שהיא יושבת גם עם מועצת התלמידים.

מיכאל מלכיאור: אני רוצה להגיד לסיכום שרשמנו בפנינו את הדיווח של שני ארגוני המורים בעניין ההתקדמות במשא ומתן – הבעיות שכבר הגיעו לידי פתרון והנקודות שעוד זקוקות לליבון במשא ומתן בהמשך.

מיכאל מלכיאור: אנחנו דואגים לנושא החזר השעות – אני אומר את זה כדאגה כללית בלי לפרט.

מיכאל מלכיאור: אנחנו נמשיך לעקוב אחרי ההתפתחות.

מיכאל מלכיאור: אני שמח לקבל דיווחים שוטפים מהארגונים.

מיכאל מלכיאור: אני אשמח לשמוע דיווחים שוטפים גם ממשרד החינוך, ואנחנו נקיים ישיבות בהתאם לכך בוועדה.

מיכאל מלכיאור: אני רוצה להעיר בעניין השיח המשתף עם המורים ולברך על מה שנעשה בתחום הזה מצד הארגונים ומצד משרד החינוך ולחזק את זה ולהרחיב את זה כדי שתהיה תחושה של שותפות אמיתית בלי שזה יפגע, כמובן, באפיקים המקובלים של המשא ומתן.

מיכאל מלכיאור: אני מודה לכולכם על ישיבה פורייה.